<classify> RAIS Dk John Magufuli pamoja na viongozi wa dini ya Kikristo nchini wamewatakia Watanzania wote Heri ya Mwaka Mpya wa 2020 na kuwaomba waendelee kudumisha amani, upendo, ushirikiano, kufanya kazi kwa bidi ili mwaka huu wa uchaguzi, uwe wa utulivu na wa maendeleo na ustawi kwa taifa.Rais Magufuli ametoa salamu hizo wakati akiagana na Maofisa na Askari Wanyamapori na Hifadhi ya Misitu wa Hifadhi ya Taifa ya Kisiwa cha Rubondo juzi, ambako ametembelea na kujionea vivutio vya utalii pamoja na wananchi wa Nyabugera na Muganza, aliowasalimu akiwa njiani kurejea nyumbani kwake Chato Mkoani Geita.Wakati Rais Magufuli anasisitiza kudumishwa kwa amani na upendo, amepokea salamu za Heri ya Mwaka Mpya wa 2020 kutoka kwa wananchi, viongozi mbalimbali wakiwemo marais wastaafu, maaskofu na mashehe, ambao wamempongeza kwa kazi nzuri ya kuongoza nchi kwa mafanikio makubwa. Wamemuelezea matarajio yao ya kufanikiwa zaidi katika mwaka ujao.Rais wangu, Dk. Magufuli, Bwana Yesu Asifiwe. Ninakupa hongera sana kwa wajibu mzito ulionao. Kwa neema ya Mungu tumejaaliwa kufikia siku ya mwisho kwa mwaka huu wa 2019. Mimi nakupongeza kwa jitihada zako nyingi za kuleta maendeleo kwa nchi yetu. Ninakuombea na kukutakia Mwaka Mpya 2020 wa heri na mafanikio makubwa. Uso wa Bwana uende nawe popote utakapokuwa alisema Askofu Mkuu wa Kanisa la Kiinjili la Kilutheri Tanzania KKKT, Dk. Frederick Shoo.Askofu Mkuu wa Jimbo Kuu Katoliki la Dar es Salaam, Juda Thadeus Ruwaichi aliwataka watawa na wakristo, kuishi kwa kadiri ya Neno la Mungu linavyoagiza na kamwe changamoto na mateso katika maisha visiwakatishe tamaa.Alisema katika kumtumikia Mungu, kuna gharama kubwa, lakini wanatakiwa kukubali kupitia mateso na changamoto hizo wanapofanya utume wao, kwani ni sehemu ya kumfuata Yesu Kristo, aliyepitia mateso makubwa kwa ajili ya ukombozi wa wanadamu.Ruwaichi aliyasema hayo jana wakati akihubiri katika Misa Takatifu ya Nadhiri za Kwanza kwa Masista wa Shirika la Dada Wadogo wa Mtakatifu Fransisko, iliyofanyika Kituo cha Kiroho cha Kanisa, Mbagala, jimboni humo. Aliwataka watawa hao wa kike, kutambua kuwa nadhiri wanazoweka ni kwa ajili ya kuwa mashahidi wa Kristo, kwa kuliishi Neno la Mungu ipasavyo. Aliwataka Wakristo wengine, kuhakikisha wanaishi maisha mema ya Injili, hata katika mateso ya kutengwa na changamoto nyingine za maisha.Katika Kanisa la Inuka Uangaze lililopo Kawe la Mchungaji Boniface Mwamposa, kulikuwa na waumini wengi waliojitokeza, huku katika mahubiri yake akiwasihi Watanzania, kutambua kuwa kuanza mwaka mpya ni pamoja na kuanza na matendo mapya, yanayompendeza Mungu na jamii.Alisema imekuwa ni kawaida kwa watu kuanza mwaka na kuona ni kama maisha yanaendelea kama kawaida. Lakini, kiuhalisia wanapaswa kuwa na vipaumbele, ambavyo ni lazima wavitimize kwa mwaka wanaoingia.Alisema,Mimi nawashukuru waumini kwa kuwa tumekuwa pamoja kwa mwaka mzima wa 2019 lakini kwa sasa tunapoingia mwaka wa 2020 ni muda wa kuanza mwaka tukiwa na mikakati mipya ya maisha, nawashauri muweke kipaumbele katika kudumisha upendo na amani, huku mkimtanguliza Mungu.Katika Kanisa la Mlima wa Moto, Mchungaji Getrude Rwakatare alisisitizia suala zima la upendo, amani na kufanya kazi zaidi ili kuendana na kasi ya Rais Dk Magufuli katika kusukuma gurudumu la maendeleo.Alisema mwaka wa 2020 ni mwaka wa uchaguzi, hivyo ni muda mwafaka kwa Watanzania, kuutumia mwaka huu kuliombea zaidi taifa ili liendelee kuwa la amani na utulivu na wananchi wenye amani.Alisema,Huu mwaka wa 2020 ni lazima Mungu atende mema kwa watu wake na kikubwa waumini wenyewe na Watanzania kwa ujumla kujipanga kuzipokea baraka za Mungu, lakini zinawezaje kuja bila ya watu kuwa na upendo baina yao, sasa upendo na amani vitawale mwaka huu wa 2020.Mchungaji Benbella Kyango wa Kanisa la Huduma ya Reality of Christ la Sinza Mori jijini Dar es Salaam, aliitaka jamii kufanya ibada na kuwa tayari kupokea maendeleo kwa mwaka wa 2020, kwa kuwa Mungu wanayemuomba hatowaangusha. Alisema watu wamekuwa wakikumbana na vikwazo kadhaa katika shughuli zao iwe za uchumi na kijamii, lakini wakianza mwaka kwa kujiweka karibu zaidi na Mungu, inaweza kuwasaidia zaidi.Kutoka mkoani Dodoma, Askofu wa Jimbo Kuu Katoliki Dodoma, Beatus Kinyaiya amewataka Watanzania kutumia muda wao vizuri kufanya kazi, badala ya kupoteza muda katika mambo ya hovyo na kubaki kulalamika. Askofu Kinyaiya aliyasema hayo wakati wa ibada ya mkesha wa kuupokea Mwaka Mpya wa 2020 katika Kanisa Katoliki Kigango cha Mtakatifu Paulo Mtume, Nzuguni Maweni jijini hapa.Alisema kinachotakiwa hivi sasa ni kila mmoja kujitathmini ndani ya saa 24 kila siku, amefanya kazi gani ya maana katika kujiletea maendeleo.Tusipoteze muda wetu kubaki kulalamika, tunapopoteza muda, tunapoteza fedha, tunatakiwa kufanya kazi kwa bidii na kila siku ikipita, basi kila mtu ajitathimini amefanya kazi gani,alisema.Pia alitoa wito kwa waumini na Watanzania, kuhakikisha wanatekeleza malengo waliojiwekea kwa siku, mwezi na mwaka na kisha kujitathimini kila siku. Aidha, Askofu Kinyaiya alitumia ibada hiyo kuwaombea watu sita wakazi wa Nzuguni, waliopoteza maisha katika ajali ya gari iliyotokea eneo la Martin Luther.Aidha, Askofu Kinyaiya alitoa wito kwa waumini, kuacha kukimbilia manabii wa uongo, badala yake wajitathimini na kurejea katika kumcha Mungu.Sioni sababu ya kukimbilia kwa manabii wa uwongo, sali ukiomba Mungu ili akutimizie kile ulichomwomba. Pia watu wanapaswa kutoa shukrani kwa Mungu kwa vyote walivyojaaliwa naye katika mwaka 2019 na kujipanga kiimani kuendelea kumtumikia Mungu katika matendo mema.Katika ibada ya mwaka mpya iliyofanyika Kanisa Katoliki Paulo wa Msalaba, Paroko Onesmo Owiso aliwataka waumini kufanya mambo ya kumpendeza Mungu na si vinginevyo. Naye Mchungaji wa Kanisa la Ukombozi la Jijini Dodoma, Prosper Mgusa alisema mwaka 2020 utakuwa wa mafanikio makubwa, kwa wote wanaomtegemea Mungu na kufanya kazi zao kwa bidii na uadilifu.Alisema hayo jana wakati wa mkesha wa kuukaribisha Mwaka Mpya, uliofanyika kanisa hilo lililopo Ipagala Jijini hapa. Kanisa hilo linaongozwa na Nabii BG Malisa.Mwaka 2020 ni wa Yehova Yire, ni mwaka wa mavuno makubwa mazuri kwa wale waliotaabika kwa miaka mingi, ni mwaka wa fidia, pia ni mwaka wa ulinzi, ni mwaka wa kupokea vitu vya thamani, alisema.Aliwataka Watanzania kuendelea kutunza amani ya nchi iliyopo ili iendelee kuwa kichocheo cha maendeleo ya kiuchumi. Imeandikwa na Evance Ngingo, Gloria Tesha Dar, Anastazia Anyimike na Sifa Lubasi, Dodoma.  <topic>: KITAIFA 